Xufier ta’ taxi ta’ 24 sena residenti li Birżebbuġa ġie mixli bi traffikar ta’ droga wara li l-Ħadd li għadda filgħaxija kien fil-karozza ma’ tfajla ta’ 20 sena. Nikolai Bondin kien arrestat fil-Pjazza ta’ Buġibba u allegatament fil-vettura tiegħu nstabet blokka ta’ 200 gramma kannabis kif ukoll ammont sostanzjali ta’ kokaina u flus kontanti. Bondin ġie mixli quddiem il-Maġistrat Rachel Montebello mhux biss bil-pussess u t-traffikar tal-kokaina u pussess ta’ kannabis, iżda li wkoll kellu sikkina u li kiser sentenza mogħtija mill-Qorti. Huwa wieġeb mhux ħati u ngħata l-libertà proviżoja taħt diversi kundizzjonijiet fosthom li jiffirma kuljum l-għassa ta’ Birżebbuġa bejn it-8.00 a.m. u l-4.00 p.m., li jkun id-dar bejn it-8.00 p.m. u s-7.00 a.m. kif ukoll li jiddepożita €800 fir-reġistru tal-Qorti u jagħmel tajjeb għall-ħelsien mill-arrest fuq garanzija personali ta’ €4,000. Il-Prosekuzzjoni tmexxiet mill-Ispettur Mark Anthony Mercieca filwaqt li għalih deher l-Avukat Edward Gatt. Il-Pulizija kienet qed issegwi l-vettura li fiha allegatament kienet qed tiġi traffikata d-droga mill-vettura qrib il-Pjazza ta’ Buġibba. Kienu għall-ħabta tal-10.00pm tal-Ħadd meta l-Pulizija mill-Iskwadra ta’ Kontra d-Droga u tal-RIU, iċċirkondaw d-droga kokaina u l-ammont ta’ flus kontanti.